**Кодекс понашања ученика**

**Члан 1.**

ОСНОВНА ШКОЛА ЈЕ ОБАВЕЗНА ЗА УЧЕНИКЕ И РОДИТЕЉЕ.   
Ако не долазите у школу ваши родитељи ће бити одговорни јер ћете остати без квалитетног основног образовања. Ако редовно долазите, највећа корист је ВАША.

**Члан 2.**

У школи се негују односи међусобног разумевања и уважавања личности ученика, запослених и родитеља ученика. РЕЧИ КОЈЕ СВАКО ВОЛИ: МОЛИМ, ХВАЛА, ИЗВИНИ, ИЗВОЛИ.

**Члан 3.**

У школу дођите 10 минута пре почетка часа. Тако ћете смирени и сконцетрисани ући на час и искористити свих 45 минута.   
Ученици од I до IV разреда користе искључиво улаз из дворишта предвиђен за млађе ученика, а ученици од V до VIII разреда улаз предвиђен за старије ученике. **Строго је забрањено користити главни улаз , за све ученике**. Службени улаз је намењен запосленима, странкама и родитељима ученика(без ученика).

**Члан 4.**

Не морамо волети свакога, не морамо са свима бити пријатељи, али треба поштовати и уважавати и оне који нам се не свиђају. Колико год нам се неко не свиђао, немамо право да га вређамо, понижавамо, потцењујемо, да му се ругамо…

**Члан 5.**

О НАСИЉУ СЕ НЕ ЋУТИ! Сваки вид насиља је строго забрањен у школи(физичко, психичко, социјално, електронско). **Пријављивање насиља није тужакање**. То значи помоћи себи и другима. НИКО НЕМА ПРАВО ДА УГРОЖАВА ВАШУ БЕЗБЕДНОСТ КАО И ФИЗИЧКО И ПСИХИЧКО ЗДРАВЉЕ ДРУГИХ УЧЕНИКА, ЗАПОСЛЕНИХ И РОДИТЕЉА .

**Члан 6.**

Сваки запослени, у случају насиља, дужан је да реагује и да вам помогне. За проблеме у односима са другим ученицима, запосленима или родитељима других ученика, ученик се обраћа одељењском старешини, дежурном наставнику или другом запосленом у школи**(Члановима Тима за заштиту ученика – контакти су истакнути у холу школе)**.

**Члан 7.**

На часу искључите мобилни телефон. Употребом мобилног телефона(таблет, iPod итд.) онемогућавате себе и друге да максимално искористите време на часу. Употреба телефона на часу је тежа повреда обавеза ученика. **Једна од последица је одузимање мобилног телефона и позивање твојих родитеља да дођу у школу и преузму га.**

**Члан 8.**

Школска имовина користи свима. Не исказујте своје незадовољство на њој. Ако направиш штету твоји родитељи ће морати да је плате. Од такве штете немаш користи.

**Члан 9.**

Ако одлучиш да у школу донесеш скупоцене предмете, нека то буде на твоју одговорност. Такође, мисли на време и предмете који могу да повреде тебе и друге, остави код куће.

**Члан 10.**

Одећа коју носиш јасно говори о твојој личности. Она одражава укус и стил сваке особе који мора бити поштован. Одећа у којој долазиш у школу треба да буде уредна и пристојна. Неприкладно је долазити у прекратким сукњама, шорцевима, мајицама на бретеле, исцепаним фармеркама и са великим деколтеом, откривеног стомака, у провидној одећи...

**Члан 11.**

Боравак у уредном и чистом окружењу свакоме више прија.  
Учионица и двориште биће онакви каквим их ви створите. Зато не бацајте смеће око себе,  
НЕ ОСТАВЉАЈТЕ ТАКВЕ ТРАГОВЕ ЗА СОБОМ!

**Члан 12.**

Искажите своје мишљење или незадовољство јасно и прецизно, али не НЕПРИСТОЈНИМ,  
већ БИРАНИМ, УЉУДНИМ речима. Тако ћете лакше и једноставније решити сваки неспоразум

**Члан 13.**

Буди пажљив и нежан према најмлађим ученицима у школи. Они од тебе могу да науче како треба да се понашају. Ако су ТЕБЕ малтретирали док си био млађи, буди онај који ће то променити и допринети да се сви у школи боље осећају.

**Члан 14.**

Бежање са часова само привидно решава проблем који у ствари постаје већи.  
На време завршавајте своје обавезе, а ако то нисте учинили, будите довољно храбри  
и суочите се са проблемом. Изостајање из школе пристојно најави, ако није из здравствених разлога. Ако јесте, на време донеси лекарско оправдање. Основни знак пристојности је када некоме, ко те очекује, објасниш ЗАШТО НИСИ ДОШАО.

**Члан 15.**

Неодговарајуће понашање у школи има одговарајуће последице у виду васпитних, васпитно-дисциплинских мера и друштвено-корисног рада. Начини изрицања мера су дефинисани школским правилницима.